Covid-19: Imutu żewġ persuni fl-aħħar sigħat Minn total ta' 3,112 swab tests li saru fl-aħħar 24 siegħa feġġew 54 każ ġdid ta' Covid-19. Fl-istess waqt kien hemm 57 persuna ddikjarati mfejqa fl-aħħar 24 siegħa. B'dan il-mod, il-każi attivi niżlu għal 604. L-awtoritajiet tas-saħħa qalu wkoll li hemm 41 pazjent li huma pożittivi u li bħalissa qed jingħataw il-kura fl-Isptar Mater Dei. Minn dawn, hemm tlieta li jinsabu fl-ITU. It-total ta' mwiet żdied għal 433 wara li fl-aħħar 24 siegħa, mara ta' 62 sena u anzjan ta' 91 sena mietu waqt li kienu pożittivi għall-virus. Dwar l-għoti tat-tilqim kontra l-Covid-19, l-awtoritajiet tas-saħħa qalu li sat-Tnejn ngħataw total ta' 786,015 doża. Minn dawn 408,546 ħadu l-ewwel doża filwaqt li 405,578 persuna huma mlaqqma kompletament.